S-144/2017

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 28. febrúar 2017, á hendur F-kk-þgf Þ-kk-þgf A-kk-þgf, kt. 000000-0000, Sléttuvegi 7, Reykjavík, fyrir fíkniefnalagabrot, með því að hafa,

1. aðfaranótt þriðjudagsins 20. október 2015, í íbúð sinni að Sléttuvegi 7, haft í vörslum sínum í sölu- og dreifingarskyni samtals 79,35 g af amfetamíni, 93 stykki af Ecstasy (MDMA) belgjum, 35,11 g af kannabislaufi og 16,26 g af marijúana, sem ákærði vísaði lögreglu á og fannst við leit lögreglu.

2. aðfaranótt þriðjudagsins 9. febrúar 2016 í íbúð sinni að Sléttuvegi 7, haft í vörslum sínum samtals 27,83 g af amfetamíni og 22,29 g af marijúana, sem ákærði framvísaði til lögreglu.

Telst brot þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á samtals 107,18 g af amfetamíni, 93 stykki af Ecstasy (MDMA) belgjum, 35,11 g af kannabislaufi og 38,55 g af marijúana, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Þá er krafist upptöku á tveimur vogum og stílabók, sem hald var lagt á, er notaðar voru eða ætlaðar voru til meðferðar og sölu fíkniefnanna, með vísan til 7. mgr. 5. gr. sömu laga og sbr. 2. mgr. 14. gr. reglugerðar nr. 233/2001.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í ágúst 1984. Hann hefur ekki áður gerst sekur um refsivert brot.

Með hliðsjón af sakarefni þessa máls, greiðlegri játningu ákærða og umfangi þeirra fíkniefna sem tilgreind eru í ákæru þykir refsing ákærða hæfilega ákveðin fangelsi í 90 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa að haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru eru gerð upptæk til ríkissjóðs 107,18 g af amfetamíni, 93 stykki af Ecstasy (MDMA) belgjum, 35,11 g af kannabislaufi, 38,55 g af marijúana, tvær vogir og stílabók, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef hrl., 105.400 krónur, að meðtöldum virðisaukaskatti.

Engan annan sakarkostnað leiddi af meðferð málsins.

Af hálfu ákæruvaldsins flutti málið E-kk-nf S-kk-nf fulltrúi.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, F-kk-nf Þ-kk-nf A-kk-nf, sæti fangelsi í 90 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Upptæk eru gerð til ríkissjóðs 107,18 g af amfetamíni, 93 stykki af Ecstasy (MDMA) belgjum, 35,11 g af kannabislaufi, 38,55 g af marijúana, tvær vogir og stílabók.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef hrl., 105.400 krónur.

L-kvk-nf R-kvk-nf S-kvk-nf